החתול השחור/אדגר אלן פו –פרשנות מאת דפנה אדלר

בתחילת הסיפור מתוודה המספר המיוחד של סיפור זה : "מחר אני מת והיום אני מבקש לשפוך את ליבי", ובהדרגה מסתבר לנו שגיבור הסיפור הא אדם היושב בתא הנידונים למוות, כנראה בשל פשע שביצע והסיפור שלפנינו הוא למעשה מעין ווידוי על חייו ומעשיו יום לפני הוצאתו להורג. עוד ניכר מדבריו של המספר בפתח הסיפור, שהוא מחפש הגדרות לסיפור חייו, משהו שיאפיין אותו או יסכם אותו אך הוא עצמו מתקשה למצוא הגדרה הולמת, הוא עצמו אף מתקשה להאמין שאכן סיפורו ממשי ואמתי :" חושי כופרים בעדותם שלהם" . אחר כך נע המספר בין שני ניגודים חריפים, תחילה הוא מסביר שהאירועים שהוא עתיד לספר גרמו לו "בעתה- עינו אותו- הרסו אותו" ואחר כך הוא רוצה להאמין שהיו רק "רצף של אירועים משפחתיים נוראיים וגרוטסקיים" ואולי בעתיד אף יתפסו לא כ"חזיון תעתועים", אלא כ"מאורע פשוט ושגרתי". במבט לאחור אחרי שמתגלה לנו בסוף הסיפור שהמספר שלפנינו רצח את אשתו במכת גרזן ניסיונו לראות את סיפורו רק כ"רצף של אירועים משפחתיים" **נראה לנו אירוני באופן מצמרר ומחריד והוא חושף את הנפש המופרעת החולה והמיוסרת של המספר שלפנינו , שצד אחד בו מכיר את מלוא הזוועה שיצר ומכה על חטא, וצד אחר בו נוטה לטשטוש וניתוק ממעשיו.**

במרכזו של הסיפור מתואר יחסו של המספר לחתול שחור, שהיה חיית המחמד שלו ושל אשתו והמספר מקדים ומתאר את אהבתו לבעלי החיים כמאפיין המרכזי של אישיותו מאז ילדותו. כילד הוא נקשר לבעלי חיים וטיפל בהם באהבה ובמסירות , הוא מציין שהיה לו קשה לבטוח בבני האדם וחבריו הילדים לגלגו עליו בשל "מזגו הנוח וטוב ליבו", משום כך העדיף את חברת בעלי החיים. גם הקשר עם אשתו האהובה נוצר סביב אהבתם המשותפת לחיות הבית והיו ברשותם חיות מחמד רבות: "ציפורים , דגי זהב, כלב נאה, ארנבונים, קופיף קטן וחתול" (8 )

את החתול השחור הנקרא פלוטו אהב המספר יותר מכל החיות והוא מציין שאשתו שהכירה אמונות טפלות רבות על חתולים טענה בצחוק ולא "ברצינות ממש" , "כדברי המספר, שכל החתולים הם מכשפות בתחפושת". המספר מזכיר זאת אולי כדי לרמוז לטיבו המסוכן ועל- טבעי של החתול השחור . פלוטו במיתולוגיה היוונית הוא אל השאול (האדס, אל המוות, בשמו המוכר יותר). אך הגיבור מספר כיצד השתנה יחסו לאהובים עליו בעקבות "השטן סביאה" , כלומר השתייה מרובה של אלכוהול וההתמכרות לאלכוהול. מזגו השתנה הוא התעלל בחיות והתאכזר אליהן, דיבר אל אשתו בלשון בוטה והיכה אותה ולילה אחד בהתקף של זעם שיכורים , כאשר הבחין שחתולו האהוב מתרחק ממנו, עקר לחתול עיין בחמת זעם. רגשות האשם והחרטה שבאו בימים אחר כך הפכו לטינה כלפי החתול בעל העין האחת, ובהתקף זעם נוסף המספר תלה את החתול על עץ בחצרו . את מעשיו המחרידים מתאר המספר כמעשים של "נלוזות" ו "רשעות אכזרית", מעין יצר רע שמטרתו "להרע רק כדי להרע", לפגוע רק כי אסור. מחלת ההרס העצמי והפגיעה באהובים ובקרובים ביותר מתפרצת מהמספר כנראה בעקבות האלכוהוליזם אך גם כהפרעה נפשית בפני עצמה שעליה הוא מתוודה בכנות , ללא שום ניסיון להסתיר דבר או לטשטש , מבועת בעצמו מרגשותיו ומעשיו, מתחרט על מעשיו אך מתקשה לשלוט בעצמו .

**האירועים שאירעו מיד לאחר מעשה הזוועה הזה הם תמוהים, וגם אם אינם לחלוטין בלתי אפשריים , הרי שנמנה אותם כראשונים בשורת האירועים הפנטסטיים בסיפור**. בלילה שלאחר מעשה הזוועה של תליית החתול , נשרף כל ביתו של המספר מלבד מיטתו וקיר אחד פנימי שנותר בביתו. ביום למחרת מגלה המספר שעל הקיר הפנימי היחיד שנותר מופיע תבליט של חתול של חתול שחבל על צווארו. המספר אמנם מבקש לא לראות בשרפה אסון שהוא תוצאה של מעשה הזוועה שלו אבל הוא מעלה את האפשרות הזו ; ואת התבליט המסתורי של החתול התלוי על הקיר הוא מסביר באופן מסובך כתופעה אפשרית, שבה מישהו השליך את החתול התלוי פנימה וזה נתפס בקיר ונשמר כתבליט בגלל פעולה כימית של השרפה. בכל מקרה: השרפה , **הקיר הנותר ותבליט החתול צוברים משמעות סמלית. השריפה נראית כעונש משמיים על מעשה הזוועה כלפי החתול וההתאכזרות לאשתו והבית השרוף ניראה כסמל לנפשו השחורה של המספר שמחלה , הרס עצמי ואכזריות שורפים אותה. רק הקיר האחד, הפנימי שנותר הוא שריד אחרון למצפון מייסר ויסוד טוב שעוד נותר בנפש המספר. הקיר מסמל שריד אחרון ליסוד הטוב בנפש המספר שעוד מסוגל להרגיש אשמה וחרטה ולכן מוטבע בו החתול התלוי כתזכורת שאי אפשר להדחיק.**

התקופה שלאחר השרפה מתאפיינת בחיי המספר ואשתו בדלות ועוני ובכך שהתדרדרותו של המספר לשתייה מופרזת ואלכוהוליזם נמשכת. אשתו שכמעט אינה מוזכרת כנראה סובלת את מעשיו באורך רוח ובצער. המספר מחפש עתה חתול חדש שימלא את מקומו של החתול האהוב שתלה, ואולי יאפשר לו לנהוג בו טוב יותר כלפיו ולכפר על מעשיו. ואכן לילה אחד במאורת שיכורים אפלה וירודה במיוחד על אחת מחביות המשקה מתגלה חתול, שדבק מיד במספר כאילו היה בעליו ורק לו הוא נועד. החתול אינו מוכר לאיש, והולך אחרי המספר כמו כלב. **המספר שמח לאמץ אותו כי הוא שחור ומזכיר את פלוטו האהוב , אך בהדרגה מסתבר שחתול זה מזכיר את פלוטו באופן מטריד ומצמרר עבור המספר , שכן לחתול חסרה עיין אחת וכתם לבן על חזהו ניראה למספר כציור של גרדום, מכונת ההוצאה להורג. החתול מגלם תזכורת מתמדת לפשעו של המספר ולעונש מחמיר שכנראה הוא ראוי לו. החתול השני ,שלא כמו פלוטו ,הוא גם חתול עקשן ונועז יותר** שנדבק למספר , הולך אחריו לכל מקום בבית ואף ישן על חזהו בלילה , "רובץ על ליבו". חתול זה מסמל עבור המספר במישור הגלוי תזכורת מטרידה, רודפת , אכזרית שבאה להטריף אותו כמו מכשפה או שד, מן יצור שהמספר ירצה אחר כך להאשים אותו בטרוף הדעת שנפל עליו וגרם לו לרצוח את אשתו, אך מצד שני החתול הזה מסמל את רגשות האשמה והאימה של המספר עצמו, המזכירים לו את מעשיו שלו, שהוא עצמו בצע כלפי חיה אהובה וחסרת ישע ואי אפשר לתלות את האשמה למעשים אלה באף חתול, לא בפלוטו ולא בחתול המסתורי החדש (שאולי בתשע נשמות החתול הוא גלגול מחודש של פלוטו ...). החתול במובן זה מגלם רגשות אשמה שהמספר אינו מסוגל לשאת. המספר מתאר את סבלו הרב מהחתול ההולך אחריו לכל מקום ומטריף אותו אך גם את מאבקו לעצור בעצמו ולא לפגוע בחתול. אבל יום אחד בבית הישן והשרוף שבו חזרו להתגורר הוא ואשתו בגלל עוני , יורדים השניים למרתף והחתול בעקבות המספר מסתבך ברגליו עד שזה והמספר, בהתקף זעם על החתול הטורדן תופס גרזן ורוצה להרוג את החתול . האישה מנסה לעצור את המספר ואוחזת בזרועו , והוא בחמת זעם מטורפת הורג את אשתו בגרזנו. החתול המבועת נעלם והמספר מתאר כיצד הוא ניגש ב"יישוב הדעת" להעלמת הגווייה. הוא שוקל באופן מעשי מחריד שיטות שונות להעלמת גופת אשתו שלא יתגלו ויחשידו אותו ולבסוף הוא קובר אותה בעמידה בתוך קיר המרתף עבה שלו מזמן חודש בו הטיח. הוא גם ממשיך לחפש את החתול כדי לחסלו אך לשווא- החתול נעלם . **הוא מתאר מעין, שלווה שיורדת עליו בשל היעלמותו של החתול ואינו מזכיר כלל רגשי אימה או חרטה על רצח אשתו. בשלב זה טירופו החולני (הפסיכוטי) מתבטא בניתוק רגשי מוחלט. במובן סמלי החתול שייצג מעין מצפון מייסר שרודף אותו הסתלק ויחד אתו נעלמו את סמני המצפון היחידים שנותרו "והשלווה" שירדה עליו היא מחרידה וחולנית.**

**קיר המרתף שבו קבר את אשתו והעלים אותה גם הוא מסמל הדחקה וטשטוש של מעשיו וניתוק רגשי מופרע.** כאשר באים השוטרים החושדים בו ברצח אשתו לחפש בביתו סימנים לרצח הם אינם מוצאים דבר. אפילו בסיור במרתף עדיין לא מתגלה דבר אבל אז מתוך דחף לא צפוי מכה המספר במקל בקיר המרתף החדש במקום שבו קבר את אשתו כאילו מתוך רצון להתפאר בקיר החזק של ביתו, אלא שאז נופלות הלבנים וגופת אשתו מתגלה, אך עוד לפני גילוייה המחריד נשמעת יללה איומה ובתוך הקיר המתפרק ועל ראשה של האישה עומד החתול ומסגיר את הפושע ביללתו המבעיתה והמיוסרת. המספר באופן עמוק ובלתי מודע לו רצה להתגלות והסגיר את עצמו, ויללת החתול מבטאת באופן סמלי את מה שהתחולל בנפשו המיוסרת . ביללה זו שומע המספר גם את קולו של ילד אבוד וגם את זעקת המתענים בגיהינום ואת צהלת השדים שם, כאילו מסכמת יללת החתול את המהלך שעברה נפשו מילדות של נפש רכה וטובה עד לזוועה של נפש חוטאת שראויה להיענש בגיהינום. המספר בסוף הווידוי קובע על הופעתו הפנטסטית של החתול בתוך הקיר(כיצד הופיע שם פתאום?) "אני קברתי את המפלצת בתוך הקיר". בסיומו של הסיפור החתול עדיין נתפס בעיני המספר "כמפלצת" שהכשילה אותו , אם כי בעיני הקורא החתול דווקא מסמל יותר מכך, המספר ניסה לקבור את מעשיו המפלצתיים בקיר ולהעלימם, אך כמו החתול מצפונו ורגשי האשם שלו חוזרים ומפרקים את הקיר ותובעים עונש לרוצח.

כתבה: דפנה אדלר